《次韵侄端方过予偕行风村玩月》
宋代·范浚

焚鱼共酌田家醴，欢酣递啸凉风起。子谙懒叔故相携，指点村风聊纵履。

行行林影摇参差，拄杖扶我长过眉。幽寻极眺不知倦，路转石角时钩衣。

泉声入耳淙琤玉，何许泠泠砧杵续。悠然发兴见风山，林壑盘纡如岳麓。

喧卑迥隔区中缘，况复华月升东边。明凝苔露正皎皎，净映石濑弥娟娟。

方欣清景多幽事，扬煇莫遣浮云蔽。绝怜萤影巧自持，却厌蛙欢苦无谓。

归来阿朗傍隅趋，示我长吟意有馀。明宵有月更相就，还看玉轮游舞雩。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。